KIRJALLINEN KYSYMYS P-1507/01 esittäjä(t): Pere Esteve (ELDR) komissiolle. Eräiden vuonna 1990 hyväksyttyjen laadun ja kaupan pitämisen parantamissuunnitelmien rahoittamisen jatkaminen pähkinä- ja/tai johanneksenleipäalalla.



Virallinen lehti nro 350 E , 11/12/2001 s. 0172 - 0173



KIRJALLINEN KYSYMYS P-1507/01 esittäjä(t): Pere Esteve (ELDR) komissiolle (15. toukokuuta 2001) Aihe: Eräiden vuonna 1990 hyväksyttyjen laadun ja kaupan pitämisen parantamissuunnitelmien rahoittamisen jatkaminen pähkinä- ja/tai johanneksenleipäalalla Euroopan unionin maatalousneuvosto hyväksyi 19. maaliskuuta 2001 asetuksen (EY) N:o 558/2001(1), jolla kaikkien vuonna 2000 kymmenen vuotta voimassa olleiden, pähkinä- ja/tai johanneksenleipäalaa koskevien laadun ja kaupan pitämisen parantamissuunnitelmien rahoitusta jatketaan enintään vuodella. Asetuksen 1 artiklan mukaisesti jatkorahoitus koskee vain niitä tuottajaorganisaatioita, joiden parantamissuunnitelmat on hyväksytty vuonna 1990. Samalla 2 artiklassa tarkennetaan, että tuki maksetaan ainoastaan niille pinta-aloille, joiden osalta on jätetty suunnitelman kymmenettä vuotta koskeva tukihakemus. Espanjassa on neljä sellaista tuottajaorganisaatiota, joiden parantamissuunnitelmat on hyväksytty vuonna 1990. Kaksi niistä on Kataloniassa (Abertal ja Producciones de Frutos Secos Asociados). Ne ovat fuusioituneet kahteen muuhun tuottajaorganisaatioon, joiden parantamissuunnitelmat on hyväksytty vuoden 1990 jälkeen (Abertal liittyi Arboretoon, jonka parantamissuunnitelma on hyväksytty 9. helmikuuta 1996 ja Producciones de Frutos Secos Asociados liittyi Profusaliin, jonka parantamissuunnitelma on hyväksytty 3. toukokuuta 1996). Tuottajaorganisaatiot Arboreto ja Profusal eivät voi, maatalousministeriön tulkinnan mukaan, jättää jatkorahoitushakemusta yli kymmenen vuotta sitten parantamissuunnitelmaan otettujen pinta-alojen osalta, koska alkuperäisiä tuottajaorganisaatioita (Abertal ja Producciones de Frutos Secos Asociados) ei enää ole olemassa. Koska uudet tuottajaorganisaatiot on perustettu vuoden 1990 jälkeen, asetuksessa (EY) 558/2001 säädettyä ei voi soveltaa. Voivatko ne tuottajaorganisaatiot, jotka ovat jättäneet parantamissuunnitelman vuonna 1990 ja jotka ovat myöhemmin fuusioituneet toiseen, uudempaan tuottajaorganisaatioon, joka on jo jättänyt tukihakemuksensa yli kymmenen vuotta vanhojen pinta-alojen osalta, jättää jatkorahoitushakemuksen (siis uusi tuottajaorganisaatio jättää hakemuksen) näiden pinta-alojen ja niillä ennen 15. kesäkuuta 2001 suoritettujen toimenpiteiden osalta? (1) EYVL L 84, 23.3.2001, s. 1. Franz Fischlerin komission puolesta antama vastaus (18. kesäkuuta 2001) Asetuksen (ETY) N:o 1035/72 II a osaston mukaisesti hyväksyttyjen eräiden laadun ja kaupan pitämisen parantamissuunnitelmien rahoittamisen jatkamisesta yhdellä vuodella 19 päivänä maaliskuuta 2001 annetun neuvoston asetuksen (EY) N:o 558/2001 mukaan hyväksytyt tuottajaorganisaatiot, joiden parantamissuunnitelmat hyväksyttiin vuonna 1990, voivat pyytää suunnitelmilleen jatkorahoitusta enintään yhdeksi vuodeksi enintään 15 päivään kesäkuuta 2001 asti. Tämä oikeus säilyy voimassa sellaisella tuottajaorganisaatiolla, jonka parantamissuunnitelma on hyväksytty vuonna 1990 ja jota ei ole enää olemassa, koska se on sulautunut uuteen organisaatioon, mikäli tämän uuden organisaation suunnitelma on tehty vuoden 1990 jälkeen. Vuonna 1990 hyväksyttyyn suunnitelmaan sisältyville aloille, jotka on myöhemmin sisällytetty tai siirretty johonkin toiseen suunnitelmaan, voidaan siten asetuksen (EY) N:o 558/2001 mukaisesti edelleen myöntää tukia yhdenneksitoista vuodeksi, kuitenkin enintään 15 päivään kesäkuuta 2001 asti, edellyttäen että kaikki muut tukikelpoisuusedellytykset täyttyvät.